О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, према којем Народна скупштина потврђује међународне уговоре, када је законом предвиђена обавеза њиховог потврђивања.

1. РАЗЛОЗИ ЗА ПОТВРЂИВАЊЕ СПОРАЗУМА

У циљу јачања билатералне трговинске сарадње, израженог интереса српске пословне заједнице да значајно повећа извоз у Уједињене Арапске Емирате, Република Србија је покренула иницијативу за закључивање Свеобухватног споразума о економском партнерству између Владе Републике Србије и Владе Уједињених Арапских Емирата (Споразум).

Потписивањем и ступањем наведеног споразума на снагу очекује се значајно унапређење укупне економске сарадње између две земље, која ће, поред раста обима међусобне трговинске размене, отворити и могућности за успостављање заједничке производње у различитим областима, као и раст међусобних инвестиција.

Закључком 05 Број: 018-7650/2024-1 од 22. августа 2024. године Влада Републике Србије прихватила је Извештај о преговорима за закључење Свеобухватног споразума о економском партнерству између Владе Републике Србије и Владе Уједињених Арапских Емирата, усвојила текст Споразума и за његово потписивање овластила министра унутрашње и спољне трговине Томислава Момировића. За Уједињене Арапске Емирате је Споразум потписао државни министар за спољну трговину у Министарству економије, др Тани Ахмед Ал Зејуди.

1. OБЈАШЊЕЊЕ ОСНОВНИХ ПРАВНИХ ИНСТИТУТА И

ПОЈЕДИНАЧНИХ РЕШЕЊА ЗАКОНА

Одредбом члана 1. Предлога закона предвиђа се потврђивање Свеобухватног споразума о економском партнерству између Владе Републике Србије и Владе Уједињених Арапских Емирата, у оригиналу на српском, арапском и енглеском језику, са пропратним писмима потписаним на енглеском језику, закључен у Београду, 5. октобра 2024. године.

Одредба члана 2. Предлога закона садржи текст Свеобухватног споразума о економском партнерству између Владе Републике Србије и Владе Уједињених Арапских Емирата у оригиналу на српском језику.

Одредба члана 3. Предлога закона садржи текстове пропратних писама уз Свеобухватни споразум о економском партнерству између Владе Републике Србије и Владе Уједињених Арапских Емирата, у оригиналу на енглеском језику и у преводу на српски језик.

Одредбом члана 4. Предлога закона уређује се његово ступање на снагу осмог дана од дана објављивања у „Службеном гласнику Републике Србије – Међународни уговори”.

1. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА

СПРОВОЂЕЊЕ ЗАКОНА

За спровођење овог закона није потребно обезбедити финансијска средства из буџета Републике Србије.

1. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст), због потребе за што скоријим отпочињањем примене Споразума, што ће допринети повећању спољнотрговинске размене између Републике Србије и Уједињених Арапских Емирата.